Siste: Mandag kveld har den avsporede bybanevognen kommet seg inn til holdeplassen i Byparken, og trafikken går som normalt.

Like før klokken 14 sporet Bybanen av i Kaigaten.

Både politi og brannvesen rykket ut.

– Ingen personer ble skadet, og det var ingen dramatikk. Det har gått bra med alle, sier politiets innsatsleder, Frank Listøl, til BA.

Avsporingen skjedde like ved endestoppet i Byparken.

– Bybanen hoppet av da den skulle veksle spor. Brannvesenet kommer nå med løfteputer som skal løfte banen tilbake på plass, sier Listøl.

Kaigaten ble stengt for annen trafikk.

Brannvesenet er på stedet for å få Bybanen tilbake på sporet. Vaktkommandør ved 110-sentralen, Torkjell Helle, fortalte at han ikke visste noe om hvor lang tid det ville ta før de er ferdig.

– Dette er tunge, massive ting og alt må gjøres kontrollert. Så det kan ta sin tid før den er på sporet igjen.

– Forsinkelser utover ettermiddagen

Kommunikasjonsrådgiver Ingrid Dreyer forteller at Bybanen sporet av på et kritisk punkt på strekningen, hvor også mange busser passerer.

– Nå må de ta en ekstra sløyfe om Nygårdsgaten, så det vil nok bli flere forsinkelser utover ettermiddagen.

Dreyer forteller at ved tidligere erfaringer har sett at når noe slikt skjer, vil forsinkelsene forplante seg. Derfor vil det bli en noe annerledes ettermiddag i rushen.

– Det er selvsagt et veldig uheldig tidspunkt, og vi kan ikke annet enn å beklage.

Bybanepassasjerer må nå til Nonneseter for å ta banen mot Lagunen.

Endring i kjøremønster medfører at enkelte holdeplasser ikke betjenes som vanlig:

Linje 9: Betjener ikke Bergen busstasjon i retning Kronstad.

Sotra/Askøy: Busser fra Sotra/Askøy vil ikke betjene Festplassen på vei mot sentrum.

Linje 50E: Vil ikke betjene Festplassen på vei mot Bergen busstasjon.

Følg Skyss' oppdateringer her.

– Vi «seilte» av gårde André Hovland (18) satt på Bybanen da den sporet av. Foto: Rune Johansen

André Hovland (18) var på vei til jobb da Bybanen sporet av.

– Den gikk ut fra Byparken i normal hastighet, så hørte vi mange smell før vi «seilte» av gårde, forklarer han til BA.

André forteller at det ikke var særlig dramatisk, men at han fortsatt kjenner det litt i brystet.

Videre skal det ha tatt en stund før passasjerene fikk informasjon.

– Sjåføren så litt stresset ut, egentlig, sier 18-åringen.